ཞི་བདེ་ནི་སྤྱི་ཚོགས་ཀྱི་གྲུབ་ཆར་གྱུར་པའི་སྐྱེ་བོ་ཡོད་དོ་ཅོག་གི་བསམ་བློའི་གཏིང་རིམ་དུ་གཞི་ཚུགས་དགོས་པ་ལས།ཕྱིའི་ཁྲིམས་སྲོལ་དང༌།ལྟ་བ།དྲག་ཤུགས།དཔལ་འབྱོར་སོགས་གང་གིས་ཀྱང་སྒྲུབ་མི་ཐུབ།གལ་སྲིད་ང་ཚོས་རང་ཉིད་ཀྱི་འགན་ཁུར་གཡོལ་ནས་ལམ་ལུགས་གསར་པ་ཞིག་གིས་ཞི་བདེ་བསྐྲུན་རྒྱུར་རེ་སྒུག་བྱས་ཚེ།དེ་འདྲ་ཡོང་མིན་མ་ངེས་ལ།བྱུང་ཡང་ང་ཚོ་ལམ་ལུགས་དེའི་བྲན་གཡོག་ཁོ་ནར་འགྱུར་ངེས་ལས།ཞི་བདེ་སྐྲུན་ཐུབ་པའི་ངེས་པ་མེད།དེར་བརྟེན།ཡང་དག་པའི་ཤེས་ཡོན་ལ་བརྟེན་ནས་ཕྱིའི་ཁོར་ཡུག་གི་ངོས་འཛིན་དང་གོ་རྟོགས་གོང་མཐོར་གཏོང་བ་དང་ཆབས་ཅིགནང་གི་སེམས་རྒྱུད་ཡོངས་སུ་སད་སྨིན་རྫོགས་གསུམ་བྱེད་པའི་ཐབས་ཚུལ་ལ་འབད་དེ།རང་དང་སྤྱི་ཚོགས་ཀྱི་ཕན་བདེའི་གཞི་མ་ནང་སེམས་ཀྱི་ཞི་བདེ་འཚོལ་སྒྲུབ་དང༌།ཁྱབ་སྤེལ།སྲུང་སྐྱོབ་བཅས་བྱ་རྒྱུ་ནི།ཤེས་ཡོན་སློབ་སྦྱོང་གིས་འཇིག་རྟེན་འདིར་འཁྲི་བའི་ལས་འགན་གལ་ཆེན་ཞིག་ཡིན་ལ།འཇིག་རྟེན་འདི་ཞི་བདེའི་ལམ་སྣེར་བཀྲི་བའི་ཐབས་ལམ་ཉག་ཅིག་ཀྱང་ཡིན།